b'\n_START_ARTICLE_\nMellakka\n_START_PARAGRAPH_\nMellakka tarkoittaa v\xc3\xa4kijoukon suorittamaa v\xc3\xa4kivaltaa, joka on yleens\xc3\xa4 mielipiteenilmaus tai reaktio johonkin ep\xc3\xa4miellytt\xc3\xa4v\xc3\xa4\xc3\xa4n tapahtumaan. Mellakoiden mahdollisia syit\xc3\xa4 voivat esimerkiksi olla hallitusvallan toimet kuten verotus tai asevelvollisten kutsunnat, uskonnolliset erimielisyydet tai urheilutapahtumat. Mielenosoitus saattaa k\xc3\xa4rjistyess\xc3\xa4\xc3\xa4n muuttua mellakaksi._NEWLINE_Suomen rikoslain 17. luku kielt\xc3\xa4\xc3\xa4 mellakan, v\xc3\xa4kivaltaisen mellakan sek\xc3\xa4 v\xc3\xa4kivaltaisen mellakan johtamisen. Rikoslain 17 luvun 2 \xc2\xa7:n mukaan \xe2\x80\x9djoka v\xc3\xa4kijoukon selv\xc3\xa4sti aikoessa k\xc3\xa4ytt\xc3\xa4\xc3\xa4 henkil\xc3\xb6\xc3\xb6n kohdistuvaa v\xc3\xa4kivaltaa tai aiheuttaa omaisuuteen kohdistuvaa huomattavaa vahinkoa osallistuu teoillaan v\xc3\xa4kijoukon toimintaan ja j\xc3\xa4tt\xc3\xa4\xc3\xa4 t\xc3\xa4ll\xc3\xb6in noudattamatta toimivaltaisen viranomaisen laillisessa j\xc3\xa4rjestyksess\xc3\xa4 antaman hajaantumisk\xc3\xa4skyn, on tuomittava mellakasta sakkoon tai vankeuteen enint\xc3\xa4\xc3\xa4n yhdeksi vuodeksi.\xe2\x80\x9d V\xc3\xa4kivaltaisesta mellakasta tuomitaan sakkoon tai vankeuteen enint\xc3\xa4\xc3\xa4n kahdeksi vuodeksi ja v\xc3\xa4kivaltaisen mellakan johtamisesta vankeuteen enint\xc3\xa4\xc3\xa4n nelj\xc3\xa4ksi vuodeksi. Osallistuminen teoilla v\xc3\xa4kijoukon toimintaan siis on riitt\xc3\xa4v\xc3\xa4 peruste syyllistymiselle rikosnimikkeeseen. Tavallisia poliisivoimia ei l\xc3\xa4hetet\xc3\xa4 hajottamaan mellakkaa vaan mellakan purkaa raskaammin varustautuneet mellakkapoliisit.'